Man sterf toe motor in swembad belandDie voertuig het in ’n private swembad in Amanzimtoti beland. (Foto: Emer-G-Med) ’n Man is Vrydag dood toe sy voertuig in ’n private swembad in Amanzimtoti in KwaZulu-Natal beland het. Die man se naam en ouderdom is nie bekend nie. Lede van Emer-G-Med is omstreeks 11:00 na ’n ongelukstoneel in Monmouthweg in Athlone Park ontbied. By hul aankoms het paramedici ŉ ligte voertuig wat deur ŉ residensiële grensmuur geploeg en onderstebo in ’n swembad beland het, aangetref. Die bestuurder – en enigste insittende – was in dié stadium steeds in die motor vasgekeer. ’n Oproep is gevolglik na die polisie se soek-en-reddingseenheid gemaak. “Nadat die man uit die motor bevry is, is hy op die toneel dood verklaar,” het Emer-G-Med in ’n verklaring gesê. Die oorsaak van die ongeluk is nie duidelik nie. Maroela Media het ’n navraag aan die polisie in dié verband gerig en wag tans op terugvoer.